Aisthesis
Megérzés

Bort vett magának a tudós;
   Van hozzá tudománya,
Van eszköze: felbontja és
   Ízenként latra hányja:

Mi benne a szesztartalom,
   Mi a czukor, a mézga?
Festőanyag, csersav, víz, lég
   Mi fínom zagyvaléka?

S minden hogyan másul, vegyül? –
Eredmény az: midőn begyül
   Hozzá néhány cimbora:
   Ihatatlan a bora!

Bor-szedni jár a vén kupecz;
   Van néki "borpróbája":
Nem oly tudákos eszköz az,
   Csak nyelve, ínye, szája.

S megismeri a zamatost,
   Véknyat, „testest”, kövéret;
Ez vén, „magát meg-ette már”,
   Ez fiatal, ez érett.

Hordószagút-mit nem visz el; –
S ha önkint nem ereszti fel
   Hogy sok legyen, szapora:
   Nagyon kapós a bora.

                     *

A nyelvnek is törvényeit:
   Széppé, jóvá mi tészi:
Nyelvész urak jobban „tudják”,
   A költő jobban „érzi”. 
Versek